Előterjesztő: dr. Horváth Klára polgármester

Előterjesztést készítette: dr. Bacsárdi József jegyző

Előzetesen tárgyalja: Pénzügyi és Településfejlesztési Bizottság

Mellékletek: -

Elfogadás módja: egyszerű többség

Tárgykört rendező jogszabályok:

* A helyi adókról szóló 1990. évi C. törvény (Htv.),
* Bábolna Város Önkormányzata Képviselő-testületének a telekadóról 18/2014. (XI. 27.) szóló önkormányzati rendelete,
* Bábolna Város Önkormányzata Képviselő-testületének az építményadóról szóló 25/2011. (XII. 15.) önkormányzati rendelete,
* Bábolna Város Önkormányzat Képviselő-testületének a helyi iparűzési adóról szóló 16/2015. (XI. 26.) önkormányzati rendelete,
* Bábolna Város Önkormányzat Képviselő-testületének a magánszemélyek kommunális adójáról 15/2015. (XI. 26.) önkormányzati rendelete.

**Előterjesztés**

**Bábolna Város Önkormányzata Képviselő-testületének helyi adókról szóló rendeleteinek áttekintése**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

Ahogy minden évben, 2024-ban is felülvizsgáltuk Bábolna Város Önkormányzatának a hatályban lévő adórendeleteit. Az adórendeletek áttekintését követően a helyi adókról az alábbi táblázat készült:

|  |  |  |  |
| --- | --- | --- | --- |
|  | **Adónem** | **Adó mértéke** | **Helyi rendeletben biztosított adómentességek** |
| **1.** | Iparűzési adó  (adómaximum: adóalap 2 %)) | Állandó jellegű iparűzési tevékenység végzése esetén **adóalap 2 %-a** | a háziorvos, védőnő vállalkozó, amennyiben éves vállalkozás szintű adóalapja az adóévben nem haladja meg a 20 millió forintot |
| **2.** | Építményadó  (2025. évi adómaximum: 2.950,1 Ft/m2) | Az építmény m2-ben számított hasznos alapterülete szerint **négyzetméterenként 935 Ft.** | Mentes az adó alól a lakás, kivéve, ha vállalkozó üzleti célt szolgáló épületének minősül, valamint a magánszemély tulajdonában álló garázs, gépjárműtároló építményenként 100 m2 alapterületig, kivéve, ha vállalkozó üzleti célt szolgáló épületének minősül. |
| **3.** | Telekadó  (2025. évi adómaximum: 536,4 Ft/m2) | * ipari gazdasági területként, kereskedelmi szolgáltató gazdasági területként, különleges lovastelepként szabályozott településrész esetében **117 Ft/ m2** * ipari parkként szabályozott településrész és a külterületi telkek esetében **12 Ft/ m2**, * az előbbi szabályozás alá nem tartozó telek esetén az adó mértéke **23 Ft/m2**. | - |
| **4.** | Magánszemély kommunális adója  (2025. évi adómaximum: 45.592,6 Ft/m2) | adótárgyanként illetve lakásbérleti jogonként **5.500,- Ft/év**. | 1. telek 2. a nem lakás céljára szolgáló épület, épületrész 3. az az adóalany, aki tárgyévben igazoltan részt vett  * mellkas-szűrővizsgálaton (tüdőszűrés), vagy * méhnyakszűrésen, vagy * vastagbélszűrésen, vagy * az emlő lágyrész röntgenvizsgálatán alapuló emlőszűrésen (mammográfia), vagy * prosztata-szűrésen. |

Az egyes helyi adók adómaximumát a Pénzügyminisztérium tájékoztatója tartalmazza. Összevetve az adómaximumokat és a helyi adók mértékét, megállapítható, hogy minden adónemben, az iparűzési adó kivételével, amelynek mértéke 1994. óta ugyanaz, Bábolna Város Önkormányzat Képviselő-testülete bőven a lehetséges adómaximum mérték alatt határozta meg a helyi adók nagyságát.

Az iparűzési adó mértékét növelni nem lehetséges, csökkentése viszont az Önkormányzat pénzügyi helyzetének negatív változásához vezetne, így az iparűzési adó mértékét változtatni nem javaslom.

Az építményadó, telekadó és a magánszemély kommunális adója mértéke utoljára 2019-ben változott, mintegy 10 %-ot emelve a helyi adók mértékén.

Az Országgyűlés elé T/9724. számon (https://www.parlament.hu/irom42/09724/09724.pdf) került egy törvényjavaslat, amely három adónem (alkoholok jövedéki adója, regisztrációs adó, energiatermékek jövedéki adómértéke) esetében az adómértékeket a tárgyévet megelőző év július hónapjára vonatkozó, a Központi Statisztikai Hivatal által közzétett fogyasztóiár-index (infláció) előző év azonos időszakához viszonyított mértékével javasolja valorizálni. Az energiatermékek jövedéki adómértéke 2026-tól kerül valorizálásra, a másik két adónem esetében az adómérték változás 2025-től léphet hatályba.

2024. év júliusában a Központi Statisztikai Hivatal (KSH) adatai szerint 2024 júliusában a fogyasztói árak átlagosan 4,1%-kal haladták meg az egy évvel korábbi szintet, így **4,1 % a valorizáció értéke**.

Amennyiben a 4,1 %-os valorizációs értékkel kívánná emelni az önkormányzat is a helyi adóit az iparűzési adón kívül, akkor az alábbiakban változna a helyi adó mértéke:

|  |  |  |
| --- | --- | --- |
| **Adónem** | **Jelenlegi adómérték** | **Valorizált adómérték** |
| Építményadó | Az építmény m2-ben számított hasznos alapterülete szerint **négyzetméterenként 935 Ft.** | Az építmény m2-ben számított hasznos alapterülete szerint **négyzetméterenként 973,35 Ft** |
| Telekadó | * ipari gazdasági területként, kereskedelmi szolgáltató gazdasági területként, különleges lovastelepként szabályozott településrész esetében **117 Ft/ m2** * ipari parkként szabályozott településrész és a külterületi telkek esetében **12 Ft/ m2**,   az előbbi szabályozás alá nem tartozó telek esetén az adó mértéke **23 Ft/m2**. | * ipari gazdasági területként, kereskedelmi szolgáltató gazdasági területként, különleges lovastelepként szabályozott településrész esetében **121,8 Ft/ m2** * ipari parkként szabályozott településrész és a külterületi telkek esetében **12,5 Ft/ m2**,   az előbbi szabályozás alá nem tartozó telek esetén az adó mértéke **24 Ft/m2**. |
| Magánszemély kommunális adója | adótárgyanként illetve lakásbérleti jogonként **5.500,- Ft/év** | adótárgyanként illetve lakásbérleti jogonként **5.725,- Ft/év** |

A valorizáció elfogadása esetén az alábbi adóbevételváltozás lenne várható:

|  |  |  |
| --- | --- | --- |
| **Adónem** | **2024-ben tervezett adóbevétel** | **2025-ben tervezhető adóbevétel valorizáció esetében** |
| Építményadó | **130.092.000 Ft** | **135.425.772 Ft** |
| Telekadó | **17.323.000** | **18.033.243 Ft** |
| Magánszemély kommunális adója | **4.839.000 Ft** | **5.037.399 Ft** |

Tájékoztatásul közlöm, hogy a rendelkezésünkre álló november 18-i adatok szerint magánszemélyek kommunális adója tekintetében 2024-ban: 1 764 darab kivetésre került sor és jelen előterjesztés elkészítéséig (2024. november 15.) 509-an éltek a szűréseken való részvételből fakadó mentesség lehetőségével. A mentességek az alábbiak szerint oszlottak meg:

1. mellkas-szűrővizsgálaton (tüdőszűrés) –301 db
2. méhnyakszűrés –71 db
3. vastagbélszűrés – 29 db
4. az emlő lágyrész röntgenvizsgálatán alapuló emlőszűrés (mammográfia) –43. db
5. prosztata-szűrés -34. db
6. gasztroenterológia: 31 db

Kérem az előterjesztés megvitatását.

Bábolna, 2024. november 18.

dr. Horváth Klára s.k.

polgármester