**Bábolna Város Önkormányzata és az általa irányított költségvetési szervek/intézmények**

**2025. évi belső ellenőrzési terve**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) számú Korm. rendelet (Bkr.) 29. § (1) bekezdésben foglaltaknak megfelelően a belső ellenőrzési munka megtervezéséhez kockázatelemzés alapján – az államháztartásért felelős miniszter által közzétett módszertani útmutató figyelembevételével – stratégiai ellenőrzési tervet és éves ellenőrzési tervet kell készíteni. A Bkr. 32. § (4) bekezdése szerint az éves ellenőrzési tervet Bábolna Város Önkormányzata Képviselő-testületének és az általa irányított költségvetési szervek/intézmények vezetőinek 2024. december 31-ig kell jóváhagyniuk.

Bábolna Város Önkormányzatánál (a továbbiakban: Önkormányzat), valamint az általa irányított költségvetési szereknél/intézményeknél (a továbbiakban: intézmények[[1]](#footnote-1)) a belső ellenőrzési feladatokat a Komárom és Környéke Önkormányzati Társulás által megbízott külső szolgáltató (megfelelő iskolai végzettséggel és szakmai gyakorlattal rendelkező, a Pénzügyminisztérium szakmai nyilvántartásában szereplő belső ellenőr) látja el. A belső ellenőr ellátja a Bkr. 22. § (1) bekezdésben előírt, a belső ellenőrzési vezető feladatkörébe tartozó tevékenységeket is.

A 2025. évi belső ellenőrzési tervet az Önkormányzat stratégiai ellenőrzési tervében foglaltak figyelembe vételével, az előző időszakban lefolytatott ellenőrzések tapasztalataira, a kockázatelemzés alapján felállított prioritásokra, a belső ellenőrzés rendelkezésére álló erőforrásokra alapozva, az Önkormányzat javaslatait is figyelembe véve készítettem el, a következők szerint:

1. **A rendelkezésre álló erőforrások:**

A 2025. évi belső ellenőrzési napok száma a 2024. évihez hasonlóan 20 ellenőrzési nap. A belső ellenőr a feladat ellátásába más személyt, alvállalkozót nem vonhat be. A külső szolgáltató díjazása 35 000 Ft/revizori nap, a szolgáltatás díját a Komárom és Környéke Önkormányzati Társulás téríti a tagönkormányzatok befizetései alapján.

1. **Az ellenőrzési tervet megalapozó elemzések és a kockázatelemzés eredményének összefoglaló bemutatása, a kockázatelemzés alapján felállított prioritások:**

Az előzetes felmérés, az előző évek ellenőrzési tapasztalatai alapján, a jegyző javaslatainak figyelembe vételével a 2025. évi ellenőrzési feladatok a következők szerint foglalhatók össze:

1. a 2024. évi zárszámadási rendelet és költségvetési beszámoló megfelelőségének, alátámasztottságának ellenőrzése.

Ellenőrzendő szervezet: Bábolnai Közös Önkormányzati Hivatal (a továbbiakban: Hivatal).

Időszükséglet: 5 ellenőrzési nap.

1. A Bábolnai Alapszolgáltatási Központ gazdálkodásának, belső kontrollrendszere kialakításának és működtetésnek ellenőrzése.

Ellenőrzendő szervek: Hivatal, Bábolnai Alapszolgáltatási Központ.

Időszükséglet: 10 ellenőrzési nap.

1. Utóellenőrzés

Ellenőrzendő szervezetek: Hivatal, intézmények.

Időszükséglet: 5 ellenőrzési nap.

Az ellenőrzési tervbe foglalt feladatok kockázata mértékének meghatározására a következő kockázatértékelési modellnek megfelelően került sor:

1. *Alapvető kockázati tényezők:* 
   * jogszabályi környezet változása,
   * kontrollok megbízhatósága,
   * a folyamat, tevékenység korábbi ellenőrzése
   * szervezeti változás,
   * emberi erőforrás kockázat.
2. *A kockázati érték meghatározása.*

Az egyes kockázati tényezők kockázati értékét a kockázati tényezők terjedelme (valószínűségének mértéke), és annak hatása együttesen határozza meg a következők szerint:

|  |  |  |  |  |
| --- | --- | --- | --- | --- |
| Sor-  szám | Kockázati tényező | Valószínűség | Alkalmazott súly  Hatás | Kockázati érték |
|  | Belső kontrollok | 1-5 | 4 | 4-20 |
|  | Szervezeti változás | 1-5 | 2 | 2-10 |
|  | Jogszabályi környezet változása | 1-5 | 5 | 5-25 |
|  | Korábbi ellenőrzések | 1-5 | 2 | 2-10 |
|  | Emberi erőforrás kockázat | 1-5 | 3 | 3-15 |

A kockázati értékek besorolása:

1. 0-35 pont: alacsony kockázat,
2. 36-50 pont: közepes kockázat,
3. 51 ponttól: magas kockázat.

A magas kockázati értő pontot elérő tevékenységek ellenőrzését prioritással, a közepes kockázatú tevékenységeket a rendelkezésre álló erőforrások függvényében kell elvégezni.

Az egyes tevékenységek kockázati értékét a bekövetkezés valószínűsége és a kockázat hatása (súlya) alapján a következők szerint számítottam ki:

|  |  |  |  |  |  |  |
| --- | --- | --- | --- | --- | --- | --- |
|  | **Belső kontroll-rendszer** | **Szervezeti**  **változás** | **Jogszab.**  **környezet.** | **Korábbi ellenőr-**  **zések** | **Emberi erőforrás** | **Kockázati pont**  **összesen** |
| **HATÁS** | **4** | **2** | **5** | **2** | **3** | **16** |
| **Tevékenység** | **Bekövetkezés valószínűsége (1-5)** | | | | | |
| A 2024. évi zárszámadási rendelet és költségvetési beszámoló megfelelőségének, alátámasztottságának ellenőrzése. | 5  20 | 2  4 | 4  20 | 5  10 | 2  6 | **60** |
| A Bábolnai Alapszolgáltatási Központ gazdálkodásának, belső kontrollrendszere kialakításának és működtetésnek ellenőrzése. | 4  16 | 2  4 | 3  15 | 5  10 | 3  9 | **54** |
| Utóellenőrzés. | 5  20 | 1  2 | 2  10 | 5  10 | 3  9 | **51** |

**A részletes**, az ellenőrzés tárgyát, célját, az ellenőrzendő időszakot, a szükséges ellenőri kapacitást (az ellenőrzési napok számát), az ellenőrzés típusát, tervezett ütemezését, az ellenőrzött szervezet, szervezeti egység megnevezését, az azonosított kockázati tényezőket tartalmazó részletes **ellenőrzési tervet az 1. számú melléklet tartalmazza.**

1. **Tanácsadó tevékenységre tervezett kapacitás: 5 ellenőrzési nap.** A feladat ellátásáraeseti felkérés alapján kerülhet sor.
2. **Soron kívüli ellenőrzésekre tervezett kapacitás: 5 nap.** A feladat ellátására eseti felkérés alapján kerülhet sor.
3. **A képzésre, továbbképzésre tervezett kapacitás:** a külső szolgáltató egyénileg határozza meg, az Államháztartásról szóló 2011. évi CXCV. törvény 109. § (1) bekezdés 17) pontja, a Bkr. 24. § (7) bekezdése, illetve a költségvetési szervnél és köztulajdonban álló gazdasági társaságnál belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú kötelező továbbképzéséről szóló 22/2019. (XII. 23.) PM rendelet előírásainak megfelelően.

A Bkr. 29. § (4) bekezdése szerint „ha a költségvetési szerv belső ellenőrzését az irányító szerve vagy az irányító szerv által kijelölt szerv látja el, a belső ellenőrzést ellátó szervnek a tervezés során elkülönítetten kell terveznie az irányító szervként, illetve a költségvetési szerv belső ellenőreként végzett ellenőrzéseket. Azon ellenőrzések tervezésébe, amelyeket belső ellenőrként végez el, be kell vonnia az irányított szervet, továbbá az ennek eredményeként elkészített stratégiai és éves ellenőrzési tervét az irányított költségvetési szerv vezetőjének kell jóváhagynia”. Ennek megfelelően, az éves ellenőrzési tervet az Önkormányzat képviselő-testülete, valamint a költségvetési szervek/intézmények vezetői hagyják jóvá.

Bábolna, 2024. november 11.

**György Árpád**

**Belső ellenőr**

**A 2025. évi belső ellenőrzési tervet jóváhagyom:**

**dr. Horváth Klára**

**Polgármester**

**Bábolna Város Önkormányzata**

**Dr. Bacsárdi József**

**Jegyző**

**Bábolnai Közös Önkormányzati Hivatal**

**Tóth-Farkas Nikoletta**

**Intézményvezető**

**Bábolnai Alapszolgáltatási Központ**

**Katona Anita Mária**

**MB Intézményvezető**

**Bábolna Városi Könyvtár, Művelődési- és Sportközpont.**

**Lipótné Horák Valéria**

**Igazgató**

**Bábolnai Százszorszép Óvoda és Bölcsőde**

1. **számú melléklet**

**Bábolna Város Önkormányzatának 2025. évi belső ellenőrzési terve**

|  |  |  |  |  |  |  |
| --- | --- | --- | --- | --- | --- | --- |
| **Az ellenőrzendő szerv, szervezeti egység** | **Az ellenőrzés tárgya** | **Az ellenőrzés típusa és célja** | **Az ellenőr-zendő időszak** | **Azonosított kockázatok** | **Ellenőrzési kapacitás (erőforrás)** | **Az ellenőr-zés ütemezése** |
| Bábolna Város Önkormányzata, Bábolnai Közös Önkormányzati Hivatal. | A 2024. évi zárszámadási rendelet és költségvetési beszámoló megfelelőségének, alátámasztottságának ellenőrzése. | *Az ellenőrzés célja*: annak megállapítása, hogy   * a 2024. évi zárszámadási rendelet elkészítése során a hatályos jogszabályokban és a belső szabályzatokban foglalt előírásoknak megfelelően jártak-e el; * a zárszámadáshoz csatolt mérleg alátámasztottsága biztosított volt-e, a mérleg az Önkormányzat vagyoni helyzetéről valós, megbízható képet nyújt-e.   *Az ellenőrzés típusa*: megfelelőségi ellenőrzés. | 2024. év. | Az zárszámadás elkészítése során az Áht. és az Ávr. előírásai nem, vagy nem teljes körűen érvényesültek, a zárszámadáshoz csatolt mérleget leltárakkal, analitikus nyilvántartásokkal nem támasztották alá, a beszámoló az Önkormányzat vagyoni helyzetéről nem ad megbízható, valós képet. | 5 ellenőrzési nap | 2. negyedév. |
| Bábolnai Közös Önkormányzati Hivatal, Bábolnai Alapszolgáltatási Központ. | A Bábolnai Alapszolgáltatási Központ gazdálkodásának, belső kontrollrendszere kialakításának és működtetésnek ellenőrzése. | *Az ellenőrzés célja:* annak megállapítása, hogy Bábolnai Alapszolgáltatási Központ 2024-2025. évi gazdálkodása, a belső kontrollrendszer kialakítása és működtetése szabályozott és szabályszerű volt-e.  *Az ellenőrzés típusa:* átfogó ellenőrzés. | 2024. év, 2025. év az ellenőrzés időpontjáig. | Az intézményi működés szabályozottsága, szabályszerűsége nem, illetve nem teljes körűen volt biztosított, a belső kontrollrendszer kialakítására és működ-tetésére nem, vagy nem megfelelően intézkedtek, a rendelkezésre bocsátott erőforrásokkal való gazdálkodás során a szabályszerűségi, gazdaságossági szem-pontok nem, vagy nem a megfelelő mértékben érvényesültek. Kiemelt kockázatot jelent az intézményben zajló tevékenységek komplexitása. | 10 ellenőrzési nap. | 3.negyedév |
| Bábolnai Közös Önkormányzati Hivatal, illetve a 2024. és 2025. években ellenőrzött intézmények. | Utóellenőrzés. | *Az ellenőrzés célja:* annak megállapítása, hogy a jegyző a belső ellenőrzések során megállapított hiányosságok felszámolására készített-e intézkedési tervet, az abban foglalt feladatok teljesítésére intézkedett-e.  *Az ellenőrzés típusa*: szabályszerűségi (utó) ellenőrzés | 2024. év, 2025. év az ellenőrzés időpontjáig. | Kockázatot jelent az intézkedési tervek esetleges hiányossága, az abban foglalt feladatok teljesítése, illetve az intézkedési tervben maghatározott feladatok teljesítésének hatása az ellenőrzött szervek tevékenységére. | 5 ellenőrzési nap | 4.negyedév. |
| **Összesen** |  |  |  |  | **20 ellenőrzési nap** |  |

Megj. Az ellenőrzések ütemezése tájékoztató jellegű, a jegyző és a belső ellenőr megállapodása alapján, az év során módosulhat.

1. Bábolnai Közös Önkormányzati Hivatal, Bábolnai Alapszolgáltatási Központ, Bábolna Városi Könyvtár, Művelődési- és Sportközpont, Bábolnai Százszorszép Óvoda és Bölcsőde. [↑](#footnote-ref-1)